b'\n_START_ARTICLE_\nAndmete varundamine\n_START_SECTION_\nAjalugu\n_START_PARAGRAPH_\nPerfokaart on kartongist kaart, mis oli 19. sajandil kangastelgede juhtimiseks m\xc3\xb5eldud informatsiooni kandja. 20. sajandi alguses kasutati neid ka arvutusmasinate sisend- ja v\xc3\xa4ljundmeediumitena. Samuti olid perfokaardid ka arvutusmasinate salvestusmeediumid, mida v\xc3\xb5ib lugeda ka \xc3\xbcheks varundamise v\xc3\xb5imaluseks._NEWLINE_Ajalooliselt suure t\xc3\xa4htsusega oli 1970. aastatest kuni 1990. aastateni diskett ehk flopi, mida kasutati varukoopiate tegemiseks ja isegi operatsioonis\xc3\xbcsteemide hoiustamiseks. P\xc3\xa4rast diskette tulid kasutusele CD-plaadid, mille mahutavus oli palju suurem._NEWLINE_\xc3\x9cheks oluliseks andmevarunduskandjaks oli 1950. aastatel hoo sisse saanud magnetlint, mida on v\xc3\xb5imalik t\xc3\xa4nase p\xc3\xa4evani kasutada videokaamerate salvestusmeediumina. Algselt olid magnetlindid kasutusel video- ja helisalvestuseks. Hiljem olid nad kasutusel ka varundamise puhul. Omal ajal olid magnetlindid suurep\xc3\xa4rased vahendid andmete varundamiseks, kuna omasid piisavalt suurt salvestusruumi.\n_START_SECTION_\nEemalt varundamine\n_START_PARAGRAPH_\nEemalt varundamine (inglise keeles Off-site backup) on pigem varundamise metoodika kui varunduse tegemine. Seda v\xc3\xb5ib v\xc3\xb5rrelda lokaalse varundamisega, mille k\xc3\xa4igus andmed kopeeritakse v\xc3\xa4listele seadmetele. Ainuke vahe on see, et andmekandjad ei paikne algandmete juures. Sellise varundamismetoodika kasutamise puhul on varundus eemal kontorist ja kodust. Varundus v\xc3\xb5ib olla m\xc3\xb5nes teises arvutis, millega on v\xc3\xb5imalik \xc3\xbchenduda l\xc3\xa4bi interneti. Samuti v\xc3\xb5ivad olla sellise metoodika kasutamise puhul andmed varundatud m\xc3\xb5ne s\xc3\xb5bra v\xc3\xb5i tuttava poole, mis on hea v\xc3\xb5imalus andmeid kaitsta ohtude eest.'